b'\n_START_ARTICLE_\nIlmar Arens\n_START_PARAGRAPH_\nIlmar Arens (29. november 1912 Kuninga k\xc3\xbcla, P\xc3\xa4rnu-Jaagupi kihelkond \xe2\x80\x93 9. jaanuar 1994 Stockholm) oli eesti \xc3\xb5igusajaloolane._NEWLINE_Ta \xc3\xb5ppis aastal 1921 Roodi algkoolis ja aastatel 1922\xe2\x80\x931927 P\xc3\xa4rnu-Jaagupi algkoolis. Aastatel 1927\xe2\x80\x931932 \xc3\xb5ppis ta V\xc3\xa4ndra P\xc3\xb5llumajanduslikus \xc3\x9chisg\xc3\xbcmnaasiumis. Aastatel 1935\xe2\x80\x931941 \xc3\xb5ppis ta Tartu \xc3\x9clikooli \xc3\xb5igusteaduskonnas, mille l\xc3\xb5petas cum laude. Ta kuulus korporatsiooni Sakala._NEWLINE_Aastatel 1942\xe2\x80\x931943 oli ta \xc3\xbclikooli juures diplomeeritud edasi\xc3\xb5ppija, aastatel 1943\xe2\x80\x931944 oli ta teaduslik stipendiaat. Ta tegi tollal uurimist\xc3\xb6\xc3\xb6d Ingerimaal ja Peipsi taga, kaardistades sealseid eesti asundusi._NEWLINE_Aastal 1944 lahkus ta Saksamaale. Detsembris 1946 kaitses ta v\xc3\xa4itekirjaga "Das Wackenrecht und die rechtliche Schichtung der b\xc3\xa4uerlichen Bev\xc3\xb6lkerung im estnischen Kreis Wiek am Anfang des 16. Jahrhunderts" ("Vaku\xc3\xb5igus ja talurahva \xc3\xb5iguslik kihistumine Eesti L\xc3\xa4\xc3\xa4ne maakonnas 16. sajandi alguses") \xc3\xb5igusteaduse doktori kraadi (p\xc3\xa4lvides selle kraadi esimese v\xc3\xa4lismaalasena). Lisaks oli ta aastatel 1946\xe2\x80\x931948 k\xc3\xbclalislektor Balti \xc3\x9clikoolis ja kuulus rahvusvahelise akadeemilise ajakirja Scholar toimetusse._NEWLINE_Novembris 1948 siirdus ta Saksamaalt Rootsi, seej\xc3\xa4rel t\xc3\xb6\xc3\xb6tas ta aastatel 1948\xe2\x80\x931956 kindlustusseltsis. Aastatel 1956\xe2\x80\x931977 t\xc3\xb6\xc3\xb6tas ta teadurina Rootsi Riigiarhiivis. Samal ajal tegeles ta Uppsala \xc3\x9clikoolis genealoogiliste uurimustega._NEWLINE_Ta oli ka Eesti Teadusliku Instituudi direktor; ta uuris \xc3\xb5igusajalugu, pidas loenguid Eesti \xc3\xb5igusest kuni 1963. Tema erialaks olid keskaja n\xc3\xb5iaprotsessid ja merendusajalugu. Aastal 1956 ilmus tema teos "P\xc3\xb5hijooni Eesti \xc3\xb5iguse ajaloost. Ta avaldas saksa, rootsi ja inglise keeles uurimusi koguteostes ja perioodikas, koostas bibliograafiaid ja pidas teaduslikke ettekandeid. Postuumselt ilmus aastal 1994 Tartus "Peipsitagused eestlased: fakte, dokumente ja m\xc3\xa4lestuspilte Ida-Peipsimaa uurimusilt 1943-1944" (toimetaja Ott Kurs).\n_START_SECTION_\nIsiklikku\n_START_PARAGRAPH_\nTema poeg Olavi Arens on ajaloolane. Vend Ernst Arens (1902\xe2\x80\x931980) oli kodu-uurija.'